คงดอกเบี้ยข้ามปี
ซีไอเอ็มบี ไทย คาด ธปท.คงดอกเบี้ยยาวถึงปีหน้า เร่งออกเงินฝาก 3.5% รับบาเซิล 3
29 ต.ค. 2565

ซีไอเอ็มบี ไทย คาด ธปท.คงดอกเบี้ยยาวถึงปีหน้า เร่งออกเงินฝาก 3.5% รับบาเซิล 3
นายอดิศร เสริมชัยวงศ์ รองกรรมการผู้จัดการใหญ่ สายธุรกิจรายย่อย ธนาคารซีไอเอ็มบี ไทย ประเมินแนวโน้มอัตราดอกเบี้ยนโยบายจนถึงสิ้นปี 2557 นี้ ว่ายังไม่น่าเปลี่ยนแปลง แม้จะมีการส่งสัญญาณจากธนาคารแห่งประเทศไทย (ธปท.) ที่พร้อมผ่อนคลายนโยบายการเงินเพื่อพยุงเศรษฐกิจ แต่เชื่อว่าการประชุมคณะกรรมการนโยบายการเงิน (กนง.) ครั้งสุดท้ายของปี วันที่ 17 ธ.ค.นี้ จะยังรอดูภาพการฟื้นตัวเศรษฐกิจให้ชัดเจนก่อนตัดสินใจในปีหน้า
อย่างไรก็ดี ในมุมมองของนักเศรษฐศาสตร์และตลาดการเงินเห็นว่า ไม่ว่าจะปรับดอกเบี้ยนโยบายขึ้นหรือลง 0.25% ก็จะไม่มีผลต่อการเติบโตของเศรษฐกิจมากนัก โดยเศรษฐกิจไทยไม่ตอบสนองกับยาดังกล่าวแล้ว ซึ่งหาก ธปท.จะดำเนินนโยบายการเงินใดๆ คาดว่าจะเป็นการใช้เพื่อดูแลเสถียรภาพและบริหารตลาดเงิน เช่น อัตราแลกเปลี่ยน มากกว่าจะใช้เพื่อกระตุ้นเศรษฐกิจ
ทั้งนี้ จากแนวโน้มอัตราดอกเบี้ยนโยบายทรงตัวต่ำในระยะกลาง ทำให้ซีไอเอ็มบี ไทย ตัดสินใจออกเงินฝากประจำพิเศษ 15 เดือน ดอกเบี้ย 3.5% ต่อปี เป็นบัญชีสำหรับบุคคลธรรมดา เปิดรับฝากขั้นต่ำ 5 หมื่นบาท ระหว่างวันที่ 1-31 ธ.ค. 2557 ตั้งเป้ามียอดเงินฝากจากแคมเปญนี้ 7,000-8,000 ล้านบาท 
การออกเงินฝากครั้งนี้ยังเป็นยุทธศาสตร์ที่ต้องการระดมเงินฝากช่วงโค้งสุดท้าย เพื่อรองรับการขยายตัวของสินเชื่อในปี 2558 ที่คาดว่าจะเติบโตใกล้เคียงกับปีนี้ ซึ่งสินเชื่อรายย่อยปล่อยใหม่อยู่ที่ 2.5-2.6 หมื่นล้านบาท พอร์ตสินเชื่อรายย่อยเพิ่มขึ้นสุทธิกว่า 1 หมื่นล้านบาท จากเกือบ 6 หมื่นล้านบาท เมื่อสิ้นปีที่แล้ว
อย่างไรก็ตาม เงินฝากรายย่อยของธนาคารเติบโตเพียง 1% เท่านั้น ส่วนใหญ่อยู่ในรูปของผลิตภัณฑ์การลงทุน เช่น ตราสารหนี้ กองทุน และอนุพันธ์ ซึ่งเข้ามาเกือบ 3 หมื่นล้านบาท ประกอบกับหลักเกณฑ์บาเซิล 3 ที่จะเริ่มในอีก 2 ปีข้างหน้า เงินฝากรายย่อยจะมีน้ำหนักต่อเงินกองทุนมากกว่าเงินฝากนิติบุคคล 
สำหรับทิศทางแข่งขันเงินฝากจนถึงปีหน้ามองว่าจะไม่รุนแรงมากนัก เพราะสภาพคล่องในระบบยังสูงและการเติบโตของเศรษฐกิจไม่พุ่งแรง แต่ทั้งนี้ขึ้นอยู่กับการลงทุนภาครัฐจะเป็นรูปธรรมเมื่อใด 
“ถึงการแข่งขันราคาเงินฝากจะไม่แรง แต่ด้วยเกณฑ์บาเซิล 3 จะทำให้เกิดการแข่งผูกใจลูกค้ารายย่อยมากขึ้น โดยแผนเงินฝากปีหน้าอาจใช้กลยุทธ์ราคาอยู่บ้าง แต่จะออกตราสารลงทุนมากขึ้นเพื่อมัดใจลูกค้า” นายอดิศร กล่าว